Europos Parlamentas ir Taryba priėmė iš dalies pakeistą pasiūlymą (YGSMP reglamentą), į reglamento taikymo sritį neįtraukė mažiems vaikams skirtų mišinių, bet nusprendė paprašyti, kad Komisija parengtų ataskaitą, kurioje išsamiau išanalizuotų, ar būtinos specialios nuostatos dėl šių produktų.

YGSMP reglamentą bus pradėta taikyti nuo 2016 m. liepos 20 d. Tą dieną Direktyva 2009/39/EB bus panaikinta, o mažiems vaikams skirti mišiniai, kurie šiuo metu pateikiami rinkai kaip dietiniai maisto produktai, bus priskirti prie įprastų maisto produktų, pagerintų tam tikromis maistinėmis medžiagomis ir skirtų tam tikram gyventojų pogrupiui (pvz., mažiems vaikams), kaip tai jau daroma 10 valstybių narių, kuriose mažiems vaikams skirti mišiniai nepriskiriami prie dietinių maisto produktų.

Pagal naująją teisinę sistemą mažiems vaikams skirtiems mišiniams taikomas Europos Parlamento ir Tarybos reglamentas (EB) Nr. 1925/2006, ir jie turi atitikti šiame reglamente nustatytas taisykles (pvz., dėl papildymo vitaminais ir mineralais ir dėl ženklinimo, pateikimo ir reklamavimo). Pagal šio reglamento 15 straipsnį valstybės narės gali įpareigoti gamintojus pranešti apie rinkai pateikiamus produktus, kad galėtų stebėti rinką.

Mažiems vaikams skirti mišiniai taip pat turi atitikti kitas ES teisės aktuose nustatytas atitinkamas taisykles, kurios taikomos visiems maisto produktams. Pavyzdžiui, mažiems vaikams skirti mišiniai turi būti saugūs, atsižvelgiant į Europos Parlamento ir Tarybos reglamente (EB) Nr. 178/2002 nustatytas taisykles. Mažiems vaikams skirtuose mišiniuose esantys maisto priedai, pesticidų likučiai ir naujos medžiagos privalo atitikti atitinkamai Europos Parlamento ir Tarybos reglamentuose (EB) Nr. 1333/2008, (EB) Nr. 396/2005 ir (EB) Nr. 258/97 nustatytas taisykles. Atsižvelgiant į Europos Parlamento ir Tarybos reglamente (EB) Nr. 1169/2011 nustatytas taisykles, ant mažiems vaikams skirtų mišinių pakuotės turi būti pateikta informacija apie maisto produktą, įskaitant maistingumo deklaraciją, ir gali būti nurodyti tik tie konkretūs teiginiai apie maistingumą ir sveikumą, kuriuos leista vartoti ES lygmeniu, vadovaujantis Europos Parlamento ir Tarybos reglamentu (EB) Nr. 1924/2006. Tokie teiginiai turi būti vartojami laikantis Reglamente (EB) Nr. 1924/2006 nustatytų konkrečių jų vartojimo taisyklių, taip pat bendrųjų principų ir reikalavimų. Visų pirma, pagal Reglamento 3 straipsnį negalima vartoti klaidinančių teiginių, taip pat teiginių, keliančių abejonių dėl kitų maisto produktų saugos ir (arba) maistinio pakankamumo. 4 straipsnio 1 dalyje nustatyta: „maisto produktai arba jų kategorijos privalo atitikti [nustatytą mitybinę sudėtį], kad galėtų būti daromi teiginiai apie jų maistingumą ar sveikatingumą (...)“. Pagal 10 straipsnio 3 dalį nurodyti bendro pobūdžio naudą, kurią maisto produktai apskritai teikia sveikatai, galima tik tuo atveju, jei kartu pateikiami konkretesni sveikumo teiginiai.

Nacionalinės taisyklės dėl mažiems vaikams skirtų mišinių nustatytos tik Prancūzijoje, jos patvirtintos priimant teisės aktus dėl dietinių maisto produktų.

5.EFSA mokslinės konsultacijos dėl mažiems vaikams skirtų mišinių

Rengdama šią ataskaitą, Europos Komisija kreipėsi į EFSA dėl mokslinių konsultacijų. Savo 2013 m. spalio 9 d. nuomonėje EFSA pateikė išvadą, kad mažiems vaikams skirti mišiniai yra vienas iš būdų padidinti n-3 polinesočiųjų riebalų rūgščių, geležies ir vitamino D suvartojimą tarp kūdikių ir mažų vaikų (EFSA nustatė, kad kai kuriems ES gyvenantiems kūdikiams ir mažiems vaikams kyla rizika su maistu gauti nepakankamai būtent šių maistinių medžiagų ir jodo).

Tačiau, EFSA teigimu, kitos priemonės, kaip antai pagerintas karvės pienas, pagerintos košės ir grūdiniai maisto produktai, papildai arba vaiko papildomo maitinimo raciono papildymas mėsa ir žuvimi ankstyvame etape ir jų tolesnis nuolatinis vartojimas taip pat gali veiksmingai padidinti šių maistinių medžiagų suvartojimą. Todėl EFSA priėjo prie išvados, kad mažiems vaikams skirti mišiniai, palyginti su kitais maisto produktais, kurie gali būti įtraukiami į įprastą vaiko mitybą, neturi jokios specifinės įtakos, taigi negalima laikytis nuomonės, kad tokie mišiniai yra būtini mažų vaikų mitybos poreikiams patenkinti.

Be to, savo 2014 m. birželio 26 d. nuomonėje EFSA atkreipė dėmesį į tai, kad maži vaikai gali toliau vartoti mišinius, kuriuos jie vartojo pirmaisiais gyvenimo metais, todėl laikėsi nuomonės, kad nustatyti specifinius mažiems vaikams skirtų mišinių sudėties kriterijus nebūtina.

6.Su mažiems vaikams skirtais mišiniais susijusių probleminių klausimų apibendrinimas

Ankstesniuose skyriuose minėta, kad mažiems vaikams skirti mišiniai plačiai vartojami ES. ES šių produktų rinka plečiasi ir lig šiol jų laisvas judėjimas vidaus rinkoje buvo veiksmingas. ES gamintojai pirmauja pasaulinėje rinkoje, ir šiuo tikslu reikėtų atkreipti dėmesį į tai, kad Codex Alimentarius darbo grupė šiuo metu peržiūri kodekso standartą STAN 156-1987, kuris taip pat apims peržiūrėtas mažiems vaikams skirtiems mišiniams taikytinas taisykles.

Mitybos požiūriu mažiems vaikams skirti mišiniai nėra būtini, bet tai yra vienas iš būdų padidinti tam tikrų maistinių medžiagų, kurių kai kurie ES gyvenantys maži vaikai gauna nepakankamai, suvartojimą tarp vaikų, kuriems kyla tokia rizika. Kol kas ES negauta pranešimų apie saugumo problemas, susijusias su mažiems vaikams skirtais mišiniais, o įvairių maistinių medžiagų kiekis šiuose produktuose iš esmės atitinka leidžiamos jų koncentracijos kūdikių tolesnio maitinimo mišiniuose ribas. Vis dėlto kai kuriuose mažiems vaikams skirtuose mišiniuose gali būti tokie tam tikrų medžiagų (pvz., cukraus, aromatinių medžiagų) kiekiai, kurie paprastai nerekomenduojami mažiems vaikams (turint omeny cukraus suvartojimo įtaką nutukimo vystymuisi arba cukraus ar aromatinių medžiagų poveikį mažų vaikų skonio pojūčio vystymuisi). Kituose mišiniuose gali nebūti maistinių medžiagų, kurių, EFSA duomenimis, maži vaikai kartais gauna nepakankamai, arba juose gali būti maistinių medžiagų, kurių nepakankamo suvartojimo rizikos nėra.

Šiuos klausimus galima išspręsti tam tikromis ES nustatytomis maisto produktų reglamentavimo priemonėmis. Pavyzdžiui, atsižvelgiant į Reglamente (EB) Nr. 1169/2011 nustatytas sąlygas, ant šių produktų pakuotės turi būti pateikta maistingumo deklaracija. Be to, ant produkto pakuotės gali būti nurodyti tik Reglamente (EB) Nr. 1924/2006 nustatytas taisykles atitinkantys teiginiai. Šiuo atveju Reglamento (EB) Nr. 1924/2006 10 straipsnio 3 dalyje nustatyta, kad bendro pobūdžio teiginiai apie nespecifinę produkto naudą sveikatai (tai gali būti teiginiai apie produkto tinkamumą mažiems vaikams) gali būti nurodyti tik jei jie pateikiami kartu su konkrečiu leistinu teiginiu (pvz., „kalcis ir vitaminas D būtini normaliam vaikui kaulų augimui ir vystymuisi“). Be to, remiantis Reglamento (EB) Nr. 1924/2006 4 straipsniu, galima nustatyti sąlygas dėl mitybinės sudėties, kurią mažiems vaikams skirti mišiniai turėtų atitikti, kad ant jų būtų galima nurodyti atitinkamus teiginius (tai užtikrintų tinkamą mišinių, ant kurių pateikti tam tikri teiginiai, sudėtį). Vis dėlto Reglamento (EB) Nr. 1924/2006 4 straipsnis dar netaikomas.

Tam tikrais atvejais mažiems vaikams skirtų mišinių rinkodara gali būti laikoma klaidinančia, nes ji kelia nepagrįstų abejonių dėl įprastų maisto produktų maistinio pakankamumo (pvz., gali būti nurodyta, kad „mišinyje yra 40 kartų daugiau geležies, nei karvės piene“, nors karvės piene geležies apskritai neturėtų būti). Tačiau teisiniu požiūriu tai reikštų netinkamą atitinkamų ES teisės aktų nuostatų (pvz., Reglamento (EB) Nr. 1924/2006 3 straipsnio, kuris neleidžia naudoti teiginių, keliančių abejonių dėl kitų maisto produktų maistinio pakankamumo) taikymą.

Nuo 2016 m. liepos 20 d. visi ES rinkoje esantys mažiems vaikams skirti mišiniai bus klasifikuojami vienodai (įprasti maisto produktai, pagerinti tam tikromis maistinėmis medžiagomis) ir turės atitikti atitinkamas esamas maisto produktus reglamentuojančiuose ES teisės aktuose nustatytas horizontaliąsias taisykles.

Nors tose valstybėse narėse, kuriose mažiems vaikams skirti mišiniai jau priskiriami prie įprastam vartojimui skirtų maisto produktų, niekas neturėtų keistis, remiantis šiame etape turima informacija, kitose 17 valstybių narių jau galima tikėtis tam tikrų pokyčių.

Pavyzdžiui, manoma, kad, panaikinus Direktyvą 2009/39/EB, šių produktų rinka turėtų plačiau atsiverti, nes bus panaikintas ypatingas jų dietinių maisto produktų statusas ir nebebus taikomi bendrieji jų sudėčiai keliami reikalavimai bei esama pranešimo apie juos procedūra. Teoriškai dėl to turėtų sustiprėti konkurencija ir padidėti šių produktų pasiūla, o tai turėtų turėti teigiamos įtakos jų kainoms. Nors dėl didesnės konkurencijos mažiems vaikams skirtų mišinių gamintojams gali būti nelengva gauti pelno iš savo investicijų, plačiau atsivėrus rinkai, padidėtų konkurencingumas visame maisto produktų sektoriuje ir sumažėtų rinkos iškraipymų. Tai suteiktų daugiau teisinio tikrumo (visoje ES visi produktai būtų klasifikuojami vienodai), teisinė sistema taptų paprastesne ir sumažėtų verslo sektoriui tenkanti administracinė našta (pvz., panaikinus pranešimo apie dietinius maisto produktus procedūrą, jeigu valstybėse narėse nereikalaujama pranešti apie pagerintus maisto produktus).

Gamintojai gali patirti tam tikrų išlaidų dėl esamų formuluočių ir ženklinimo pakeitimų (pvz., kad produktai, kurie šiuo metu priskiriami prie dietinių maisto produktų, atitiktų Reglamente (EB) Nr. 1925/2006 nustatytus vitaminams ir mineralams keliamus reikalavimus, taip pat kad būtų pakoreguotos šių produktų etiketės ir jose neliktų nuorodų į dietinius maisto produktus arba kad nuo 2016 m. gruodžio 13 d. jie atitiktų Reglamente (ES) Nr. 1169/2011 dėl informacijos apie maistą teikimo vartotojams nustatytas taisykles dėl maistingumo deklaracijos).

Galima ginčytis, kad, panaikinus Direktyvą 2009/39/EB ir nebelikus joje nustatyto bendro reikalavimo, kad šių produktų pobūdis arba sudėtis turi būti tokia, kad „tie produktai būtų tinkami numatytai specialiai mitybinei paskirčiai“, gamintojams, kurie šiuo metu parduoda mažiems vaikams skirtus mišinius kaip dietinius maisto produktus, būtų suteikta daugiau lankstumo sprendžiant dėl savo produktų sudėties, dėl to šių maisto produktų sudėtis gali nebeatitikti reikalavimų.

Šiame etape neįmanoma numatyti visų po 2016 m. rinkoje įvyksiančių pokyčių, todėl šioje ataskaitoje negalima visapusiškai atsižvelgti į visus veiksnius, kurie gali būti svarbūs. Vienas iš svarbių netikrumo pojūtį skatinančių aspektų, kuris gali turėti didelę įtaką būsimiems pokyčiams šioje srityje, yra tai, kaip valstybės narės reaguos, panaikinus Direktyvą 2009/39/EB. Bet kuriuo atveju Komisija įvertins visus nacionalinių taisyklių projektus, kad galėtų patikrinti ir patvirtinti jų atitiktį ES teisės nuostatoms.